[pic] | EUROOPA ÜHENDUSTE KOMISJON |

Brüssel 9.3.2007

KOM(2007) 93 lõplik

2007/0036 (COD)

Ettepanek:

EUROOPA PARLAMENDI JA NÕUKOGU DIREKTIIV

millega muudetakse direktiivi 2006/66/EÜ patareide ja akude ning patarei- ja akujäätmete kohta seoses komisjoni rakendusvolitustega

(komisjoni esitatud)

SELETUSKIRI

Direktiivi 2006/66/EÜ kohandamine vastavalt nõukogu otsusele 2006/512/EÜ (uus kontrolliga regulatiivmenetlus).

Nõukogu 28. juuni 1999. aasta otsust 1999/468/EÜ, millega kehtestatakse komisjoni rakendusvolituste kasutamise menetlused,[1] on muudetud nõukogu 17. juuli 2006. aasta otsusega 2006/512/EÜ.[2]

Muudetud otsuse artiklis 5a on sätestatud, et uut kontrolliga regulatiivmenetlust kasutatakse üldmeetmete puhul, mille eesmärk on muuta kaasotsustamismenetluse korras vastuvõetud aktide vähemolulisi sätteid, sealhulgas mõningaid selliseid sätteid välja jättes või uusi vähemolulisi sätteid lisades.

Just enne komiteemenetluse[3] jõustumist jõudsid kaasseadusandjad kolmandal lugemisel kokkuleppele direktiivi 2006/66/EÜ, mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ, suhtes. Direktiiv jõustus pärast selle avaldamist Euroopa Liidu Teatajas 26. septembril 2006[4] ning seepärast on seda nüüd vaja kohandada, et lisada vajaduse korral viited uuele kontrolliga regulatiivmenetlusele.

2007/0036 (COD)

Ettepanek:

EUROOPA PARLAMENDI JA NÕUKOGU DIREKTIIV

millega muudetakse direktiivi 2006/66/EÜ patareide ja akude ning patarei- ja akujäätmete kohta seoses komisjoni rakendusvolitustega

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 175 lõiget 1,

võttes arvesse komisjoni ettepanekut,[5]

võttes arvesse Euroopa Majandus- ja Sotsiaalkomitee arvamust,[6]

võttes arvesse Regioonide Komitee arvamust,[7]

tegutsedes asutamislepingu artiklis 251 sätestatud korras[8]

ning arvestades järgmist:

(1) Euroopa Parlamendi ja nõukogu direktiivis 2006/66/EÜ[9] on sätestatud, et võetakse teatavad meetmed vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused.[10]

(2) Otsust 1999/468/EÜ on muudetud otsusega 2006/512/EÜ, millega kehtestati kontrolliga regulatiivmenetlus selliste üldmeetmete võtmiseks, mille eesmärk on muuta asutamislepingu artikliga 251 sätestatud korras vastuvõetud aktide vähemolulisi sätteid, sealhulgas mõningaid sätteid välja jättes või uusi vähemolulisi sätteid lisades.

(3) Vastavalt Euroopa Parlamendi, nõukogu ja komisjoni ühisavaldusele[11] otsuse 2006/512/EÜ kohta, tuleb juba jõustunud õigusakte kohandada kooskõlas kehtivate menetlustega.

(4) Eelkõige tuleks komisjoni volitada kohandama III lisa ning vastu võtma ja läbi vaatama patareide ja akude märgistamist käsitlevad üksikasjalikud eeskirjad. Kuna kõnealused meetmed on üldmeetmed ja nende eesmärk on muuta direktiivi 2006/66/EÜ vähemolulisi sätteid ning täiendada kõnealust direktiivi uute vähemoluliste sätete lisamisega, tuleks need vastu võtta otsuse 1999/468/EÜ artiklis 5a sätestatud kontrolliga regulatiivmenetluse abil.

(5) Seetõttu tuleb direktiivi 2006/66/EÜ vastavalt muuta.

(6) Kuna direktiivi 2006/66/EÜ tehtavad muudatused on tehnilist laadi kohandused, mis hõlmavad ainult komiteemenetlust, ei pea liikmesriigid neid üle võtma. Seega ei ole vaja sellekohaseid sätteid kehtestada,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2006/66/EÜ muudetakse järgmiselt.

1. Artikli 10 lõige 4 asendatakse järgmisega:

„Vastavalt artikli 24 lõikes 2 osutatud menetlusele võib sätestada üleminekukorra, et võtta arvesse lõikes 2 sätestatud nõuete täitmisel liikmesriikides esinevaid raskusi, mis tulenevad konkreetse riigi olukorrast.

Hiljemalt 26. septembriks 2007 kehtestatakse ühine metoodika, mille põhjal arvutatakse lõppkasutajatele igal aastal müüdavate kantavate patareide ja akude kogus. Kõnealune meede, mille eesmärk on muuta käesoleva direktiivi vähemolulisi sätteid seda täiendades, võetakse vastu artikli 24 lõikes 3 nimetatud kontrolliga regulatiivmenetluse kohaselt.“

2. Artikli 12 lõike 6 esimene lause asendatakse järgmisega:

„6. III lisa võib kohandada või täiendada, et võtta arvesse tehnika ja teaduse arengut. Kõnealused meetmed, mis on välja töötatud käesoleva direktiivi vähemoluliste sätete muutmiseks, võetakse vastu artikli 24 lõikes 3 nimetatud kontrolliga regulatiivmenetluse kohaselt.“

3. Artikkel 17 asendatakse järgmisega:

„Artikkel 17

Registreerimine

Liikmesriigid tagavad, et iga tootja registreeritakse. Registreerimise suhtes kehtivad kõikides liikmesriikides samad menetlusnõuded. Sellised registreerimisnõuded, mis on välja töötatud, et muuta käesoleva direktiivi vähemolulisi sätteid seda täiendades, kehtestatakse artikli 24 lõikes 3 nimetatud kontrolliga regulatiivmenetluse kohaselt.“

4. Artiklit 21 muudetakse järgmiselt.

5. Lõige 2 asendatakse järgmisega:

„2. Liikmesriigid tagavad, et hiljemalt 26. septembriks 2009 on kõigi kantavate patareide ja akude mahutavus neile märgitud nähtavalt, loetavalt ja kustutamatult. Hiljemalt 26. märtsiks 2009 sätestatakse kõnealuse nõude üksikasjalikud rakenduseeskirjad, sealhulgas mahutavuse ja sihipärase kasutamise kindlakstegemise ühtlustatud meetodid. Kõnealused meetmed, mille eesmärk on muuta käesoleva direktiivi vähemolulisi sätteid seda täiendades, võetakse vastu artikli 24 lõikes 3 nimetatud kontrolliga regulatiivmenetluse kohaselt.“

6. Lõige 7 asendatakse järgmisega:

„7. Käesolevas artiklis sätestatud märgistamisnõuetest võib kehtestada erandeid. Kõnealused meetmed, mis on välja töötatud käesoleva direktiivi vähemoluliste sätete muutmiseks selle täiendamise kaudu, võetakse vastu artikli 24 lõikes 3 nimetatud kontrolliga regulatiivmenetluse kohaselt.“

7. Artikli 24 lõige 3 asendatakse järgmisega:

„3. Käesolevale lõikele viitamisel kohaldatakse otsuse 1999/468/EÜ artikli 5a lõikeid 1–4 ja artiklit 7, võttes arvesse nimetatud otsuse artikli 8 sätteid.“

Artikkel 2

Käesolev direktiiv jõustub […] päeval pärast selle avaldamist Euroopa Liidu Teatajas.

Artikkel 3

Käesolev direktiiv on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

[1] EÜT C 203, 17.7.1999, lk 1.

[2] ELT L 200, 22.7.2006, lk 11.

[3] Kolmas lugemine Euroopa Parlamendis toimus 4. juulil 2006 ja kolmas lugemine nõukogus 18. juulil 2006.

[4] ELT L 266, 26.9.2006, lk 1.

[5] ELT C […], […], lk […].

[6] ELT C […], […], lk […].

[7] ELT C […], […], lk […].

[8] ELT C […], […], lk […].

[9] ELT L 266, 26.9.2006, lk 1.

[10] EÜT L 184, 17.7.1999, lk 23. Otsust on viimati muudetud otsusega 2006/512/EÜ (ELT L 200, 22.7.2006, lk 11).

[11] ELT C 255, 21.10.2006, lk 1.